ДУА "Сярэдняя школа г.п. Краснаполле"

**Урок у 11 "А" класе па тэме:**

**“Сказ, асноўныя функцыі сказа”**

Настаўнік: Балабчанка Тамара Анатольеўна

кантактны тэлефон: +375445543358

электронны адрас: tbalabchenko@bk.ru

Тэма ўрока: Сказ, асноўныя функцыі сказа

Мэты: узнавіць і сістэматызаваць веды вучняў пра сказ як адзінку мовы; замацаваць уменне вызначаць тыпы сказаў паводле структуры, мэты выказвання і інтанацыі; удасканальваць навык сінтаксічнага разбору сказаў ; выхоўваць увагу да сказа як адзінкі сінтаксісу.

Абсталяванне: вучэбны дапаможнік для 11-га класа устаноў агульнай сярэдняй адукацыі з беларускай і рускай мовамі навучання/ Г.М. Валочка –

2-е выданне, перапрацаванае і дапоўненае.- Мінск:Нац. Інстытут адукацыі,2016.,табліцы, карткі,тэсты.

Ход ўрока:

1.Арганізацыйны момант

2.Арфаграфічная хвілінка.

Тэлевізар, шырыня, акардэон, булён, брыльянт, дырыжор, збажына, майстар, дзёран, фельчар, ручнік, пеніцылін чаромха, вінегрэт, дрожджы, бюлетэнь, ілюстрацыя.

3.Праверка ведаў па тэме " Сувязь слоў у словазлучэнні"

Рознаўзроўневыя заданні

Заданне 1.Выпішыце іменныя словазлучэнні .

Наша мова, любіць размаўляць, ганарыцца краінай беларускі край, ласковы чалавек, захапляцца словам(5,6 б)

Заданне 2. Выпішыце са сказа словазлучэнні і зрабіце іх сінтаксічны разбор. (7,8 б)

Заданне3.Перакладзіце на беларускую мову, прывядзіце магчымыя варыянты перакладу некаторых словазлучэнняў.(9,10 б)

Увидеть сквозь туман, послать за сыном, идти по городу, послать по адресу, шутить над ним, метрах в двадцати, пойти за черникой, болеть гриппом.

Фізкультхвілінка

**4.Падрыхтоўка да ўспрымання новай тэмы**

Дзейнасць настаўніка: сёння мы працягваем вывучаць тэму “Сінтаксіс” і пераходзім да наступнай сінтаксічнай адзінкі - сказа.

Каб узнавіць веды аб сказе выкарыстаем **прыём “Мазгавы штурм”** (прымяняецца з мэтай атрымаць як мага больш адказаў, настаўнік ставіць праблемнае пытанне, а вучні прапаноўваюць свае ідэі, пасля робіцца падагульненне) адкажам на праблемнае пытанне:

Чаму адну канструкцыю можна назваць сказам, а другую – нельга?

А)Скарб, наш, найкаштоўнейшы, мова.

Б) Мова – наш найкаштоўнейшы скарб.(Ніл Гілевіч)

2.Успомніце, калі ласка, што называецца сказам?

3. Якую функцыю выконвае сказ?

Дзейнасць вучняў: прапануюць версіі, ідэі, адказваюць, што згрупаваныя словы Б з’яўляюцца сказам, а група А – наборам слоў.Сказам называецца сэнсава, граматычна, інтанацыйна аформленая сінтаксічная і камунікатыўная адзінка, у якой выражаюцца пэўныя думкі, пачуцці. Ён выконвае камунікатыўную функцыю.

Дзейнасць настаўніка:якія яшчэ функцыі выконвае сказ? Прапаную працу з падручнікам ст.79, прымяняецца **прыём “Суаднясіце”(**робіцца літара-лічбавае суаднясенне паняцця і тлумачэння паняцця, напрыклад, А1Б2В3Г4).

|  |  |  |  |
| --- | --- | --- | --- |
| № | Функцыя |  | Тлумачэнне паняцця |
| 1. | Інфармацыйная | А | Сказ называе не асобны прадмет ці з’яву, а падзею,факт. |
| 2. | Уздзеяння | Б | Сказ здольны ўдзельнічацьу арганізацыі тэксту, яго структурна - сэнсавых частак. |
| 3. | Назыўная | В | Сказ выражае волевыяўленне, пачуцці,  эмоцыі таго, хто гаворыць. |
| 4. | Тэкстаўтваральная | Г | Сказ пры зносінах перадае пэўную інфармацыю. |

Дзейнасць настаўніка: адказ наступны А3Б4В1 Г2. Прапаную вам заданне для паўтарэння - **прыём “Белыя плямы”(**неабходна ўзнавіць прапушчаную інфармацыю,заданне дазваляе ўспомніць змест некалькіх правіл,актывізаваць дзейнасць вучняў)

|  |  |  |  |
| --- | --- | --- | --- |
| № | Прыметы сказа | Падзел сказаў | Структура сказаў |
| 1. | ? | па мэце выказвання | апавядальныя,пытальныя,  пабуджальныя |
| 2. | Інтанцыйная завершанасць | па інтанацыі | ? |
| 3. | Прэдыкатыўнасць | ? | сцвярджальныя,адмоўныя |
| 4. | Граматычная аформленасць | ?  2) паводле даданых членаў: | простыя і складаныя;  двухсастаўныя і аднасастаўныя;  поўныя і няпоўныя;  развітыя і неразвітыя;  ускладненыя і няўскладненыя |

|  |  |  |  |
| --- | --- | --- | --- |
| № | Прыметы сказа | Падзел сказаў | Структура сказаў |
| 1. | Сэнсавая завершанасць | па мэце выказвання | апавядальныя,пытальныя,  пабуджальныя |
| 2. | Інтанцыйная завершанасць | па інтанацыі | клічныя,няклічныя |
| 3. | Прэдыкатыўнасць | паводле адносін да рэчаінасці | сцвярджальныя,адмоўныя |
| 4. | Граматычная аформленасць | 1) паводле граматычнай асновы:  2) паводле даданых членаў: | простыя і складаныя;  двухсастаўныя і аднасастаўныя;  поўныя і няпоўныя;  развітыя і неразвітыя;  ускладненыя і няўскладненыя |

Дзейнасць настаўніка: а цяпер паспрабуем успомніць пра тыпы сказаў паводле структуры, мэты выказвання, інтанацыі пры дапамозе **метада “Закончы фразу”(**вучні індывідуальна завяршаюць фразу,2-3 вучні-эксперты правяраюць правільнасць выкананныя задання).

1.Калі ў сказе адчуваецца эмацыянальнасць, узрушанасць, урачыстасць і ён вымаўляецца з клічнай інтанацыяй,то сказ будзе (клічны).

2.Калі ў сказе няма названых вышэй асаблівасцей,ён будзе (няклічны).

3.Сказ, у якім паведамляецца пра нейкую з’яву рэчаіснасці, называецца (апавядальным).

4.Сказ, у якім звяртаюцца да суразмоўцы з мэтай атрымаць адказ на пастаўленае пытанне, называецца (пытальным).

5.Сказ,у якім суразмоўца пабуджаецца да выканання дзеяння,з’яўляецца (пабуджальным).

6.Наяўнасць у сказе саставу дзейніка і выказніка з’яўляецца прыметай (двухсастаўнага сказа).

7.Сказы, у якіх ёсць састаў толькі аднаго галоўнага члена, называецца (аднасастаўным).

8.Выдзяляюць пяць відаў аднасастаўных сказаў (назыўны,пэўна-асабовы, няпэўна-асабовы, абагулена-асабовы,безасабовы).

9.Сказ, які складаецца толькі з граматычнай асновы, называецца (неразвіты).

10.Сказ, у якім акрамя граматычнай асновы ёсць даданыя члены сказа, называецца (развіты).

11.Сказы, у якіх ёсць галоўныя і даданыя члены, неабходныя для разумення сэнсу, называюць (поўныя).

12.Сказы, у якіх адсутнічаюць тыя або іншыя неабходныя для разумення члены, называюцца (няпоўныя).

13.Сказ, у які ўключаны аднародныя члены, адасобленыя члены, пабочныя канструкцыі, устаўныя канструкцыі, звароткі, параўнальныя звароты, называецца (ўскладненым).

14.Сказ, у склад якога не ўваходзяць аднародныя члены, адасобленыя члены, пабочныя канструкцыі, устаўныя канструкцыі, звароткі, параўнальныя звароты, называецца (няўскладненым).

**5.Праца па тэме ўрока.**

Заданне 1.Праца са сказамі,рознымі па мэце выказвання.

Дзейнасць настаўніка: каб удасканаліць уменне адрозніваць сказы па мэце выказвання і інтанацыі, правільна ставіць знакі прыпынку ў канцы сказа, выкарыстаем **метад “Інсерт”**. Падзяліце сказы на тры групы, абгунтуйце свой выбар.

1. Хто не шануе родную мову, той не шануе сябе самога, ні свой род, ні сваіх дзядоў-бацькоў, якія той жа мовай гаварылі 2. Па абедзе збярыцеся і прынясіце свае кнігі 3. Вырастайце, дзеці, вялікія і аберагайце праз усё жыццё дружбу 4.Трэба любіць, ведаць і шанаваць мову свайго народа і ўмець дасканала валодаць ёю 5. Ручаёк, братка любы, дзе ж ты падзеўся  6. Любіце і шануйце, як святыню, роднае слова, з якім вас літасцівы Бог на свет пусціў 7. Каб з чаго іншага скласці, дык ці было б яно шчасцем 8. Жыццё без выпрабаванняў не бывае

|  |  |  |
| --- | --- | --- |
| Група | Нумары сказаў | Абгрунтаванне |
| 1. |  |  |
| 2. |  |  |
| 3. |  |  |

Дзйнасць вучняў: запісваюць сказы, ставячы знакі прыпынку, запаўняюць табліцу.

1. Хто не шануе родную мову, той не шануе сябе самога, ні свой род, ні сваіх дзядоў-бацькоў, якія той жа мовай гаварылі. 2. Па абедзе збярыцеся і прынясіце свае кнігі. 3. Вырастайце, дзеці, вялікія і аберагайце праз усё жыццё дружбу. 4.Трэба любіць, ведаць і шанаваць мову свайго народа і ўмець дасканала валодаць ёю. 5. Ручаёк, братка любы, дзе ж ты падзеўся?  6. Любіце і шануйце, як святыню, роднае слова, з якім вас літасцівы Бог на свет пусціў! 7. Каб з чаго іншага скласці,дык ці было б яно шчасцем? 8.Жыццё без выпрабаванняў не бывае.

|  |  |  |
| --- | --- | --- |
| Група | Нумары сказаў | Абгрунтаванне |
| 1. | 1,4,8 | апавядальныя сказы |
| 2. | 5,7 | пытальныя сказы |
| 3. | 2,3,6 | пабуджальныя сказы |

**Заданне 2.Праца з падручнікам.**

Дзейнасць настаўніка:падбярыце пр. № 95,106,107 з падручніка 11класа, кіруючыся **прыёмам “Пошук-даследванне”**, (даследванне накіравана на работу са сказам, развівае сістэмнае мысленне і творчае ўяўленне вучняў, актывізуе і папаўняе іх моўны запас, выхоўвае пазнавальную цікавасць) прыклады ўсіх тыпаў сказаў паводле структуры, мэты выказвання і інтанацыі, растлумачце пастаноўку знакаў прыпынку.

Дзейнасць вучняў:праца ў парах, прадстаўленне вынікаў пошуку.

**Заданне 3.Міжпрадметныя сувязі**

Дзейнасць настаўніка: для ажыццяўлення міжпрадметных сувязяў выкарыстоўваю **прыём “Літаратурная хвілінка”.** ( на картках напісаны сказы з вывучаных вершаў. Заданне: вызначыць,  з якога твора сказы, назваць аўтара, аднавіць прапушчаныя сказы).

1. --------------------------------------

------------------------------------------

Што маё сэрца да вас парывае?

Чым так прыкованы я.

К вам, мае ўзгорачкі роднага поля,

Рэчкі, курганы, лясы,

Поўныя смутку і жальбы нядолі

Поўныя сумнай красы?

2. Паклон табе, мой беларускі краю!

Ты - мой, я - твой: ад роду і навек.

---------------------------------------------

---------------------------------------------.

За хлеб, што ем, за песні, што спяваю,

За шчасце звацца іменем тваім -

Паклон, паклон табе, мой родны краю!

Ты - мой, я - твой: усюды і ва ўсім!

3. Родная мова, цудоўная мова!

Ты нашых думак уток і аснова!

-----------------------------------------,

-----------------------------------------.

Кожны з іх барвы дзівосныя мае,

вечным агнём зіхаціць - не згарае.

Ты мне заўсёды была дапамогай,

дзе б і якой ні хадзіў я дарогай.

1. Вобразы мілыя роднага краю,

Смутак і радасць мая!

Што маё сэрца да вас парывае?

Чым так прыкованы я

К вам, мае ўзгорачкі роднага поля,

Рэчкі, курганы, лясы,

Поўныя смутку і жальбы нядолі

Поўныя сумнай красы? ( Я.Колас “Родныя вобразы”)

2. Паклон табе, мой беларускі краю!

Ты - мой, я - твой: ад роду і навек.

Я зноў і зноў да сэрца прыкладаю

Твой ліст дубовы - як чароўны лек.

За хлеб, што ем, за песні, што спяваю,

За шчасце звацца іменем тваім -

Паклон, паклон табе, мой родны краю!

Ты - мой, я - твой: усюды і ва ўсім! (Н.Гилевич “Паклон табе, мой беларускі краю!”)

3.Родная мова, цудоўная мова!

Ты нашых думак уток і аснова!

Матчын дарунак ад самай калыскі,

ты самацветаў яскравая нізка.

Кожны з іх барвы дзівосныя мае,

вечным агнём зіхаціць - не згарае.

Ты мне заўсёды была дапамогай,

дзе б і якой ні хадзіў я дарогай.(У. Дубоўка “Родная мова”)

Заданне 4.Праца з тэкстам.Карткі

Дзейнасць настаўніка:сказы звязваюцца ў тэкст.Успомнім звесткі аб тэксце пры дапамозе **прыёма “Лагічны ланцужок”**.(прапаноўваю вучням на выбар адну з картак, на якой напісаны словы, спалучэнні слоў. Вучань і  выбраная ім картка з’яўляюцца адным звяном з лагічнага ланцужка, які неабходна пабудаваць на дошцы, арганізаваўшы ўзаемадзеянне з іншымі вучнямі. Вучням патрэбна даць назву ўсяму  ланцужку і пабудаваць два – тры (падказваю колькасць) лагічныя ланцужкі, затым растлумачыць логіку іх пабудовы. Калі неабходна, можна ўстаўляць свае звёны.)

 Лагічны ланцужок па тэме “Тэкст як адзінка мовы і маўлення”.

1.Тэкст

2.Сэнсавая цэласнасць

3.Тэматычнае адзінства

4.Звязнасць

5.Разгорнутасць

6.Паслядоўнасць

7.Завершанасць

8.Тэма

9.Ідэя

10.Падтэма

11.Мікратэма

12.Абзац

13.Апавяданне

14.Апісанне

15.Разважанне

16.Сувязь сказаў у тэксце.

Дзейнасць настаўніка:у час працы з тэкстам выкарыстоўваю **прыём “Крок за крокам”(**у адпаведнасці з ім вучні ведаюць тыпы і структуру тых тэкстаў, якія ствараюць, правілы іх складання, могуць канструяваць тэкст.)

Заданне:1. Прачытайце тэкст. 2. Размясціце сказы так, каб атрымаўся звязны тэкст. 3.Зрабіце разбор простага сказа. 4. Растлумачце значэнне слова “мянтуз”. 5. Вызначце тып і стыль тэксту.

Верасень

Верасень - першы месяц восені. Мы іх не ўбачым да наступнай вясны. У садах паспелі яблыкі, грушы. Мянтуз пакідае сваё летняе сховішча .Сады і лясы змяняюць паступова сваю летнюю зялёную вопратку на асенняе ўбранне. Лісце на дрэвах пачынае жаўцець.Сярод вечназялёных лапак ялін і сосен зіхаціць залатое лісце бяроз, ліп, клёнаў. Вада ў рэчках і азёрах становіцца празрыстай і халоднай. У высокім небе не чуваць ужо над полем звонкага спеву жаваранка. Не відаць у садах ні берасцянкі, ні чыжыкаў, ні шпакоў.Усе гэтыя птушкі паляцелі на поўдзень

Дзейнасць вучняў: праца ў групах 1 – сінтаксічны разбор 1,2 абзаца, 2-3 абзаца, 3-4 абзаца, презентацыя адказаў.

Верасень

Верасень - першы месяц восені. Сады і лясы змяняюць паступова сваю летнюю зялёную вопратку на асенняе ўбранне. Лісце на дрэвах пачынае жаўцець.Сярод вечназялёных лапак ялін і сосен зіхаціць залатое лісце бяроз, ліп, клёнаў. У садах паспелі яблыкі, грушы. Вада ў рэчках і азёрах становіцца празрыстай і халоднай. Мянтуз пакідае сваё летняе сховішча. У высокім небе не чуваць ужо над полем звонкага спеву жаваранка. Не відаць у садах ні берасцянкі, ні чыжыкаў, ні шпакоў.Усе гэтыя птушкі паляцелі на поўдзень. Мы іх не ўбачым да наступнай вясны.(Тып –апавяданне, стыль- мастацкі; мянтуз – “налим”)

**6.Узаемакантроль засваення вывучанага матэрыялу.**

Дзейнасць настаўніка: сістэматызацыя ведаў пры дапамозе **прыёма “Прыгадай”** (накіраваны на разуменне сутнасці засвоеных ведаў, навыкаў, карэкцыі тыповых памылак вучняў) . Выканаць тэсты, прааналізаваць памылкі пасля знаёмства з табліцай адказаў)

**Тэст па тэме “Просты сказ”**

**ВАРЫЯНТ 1**

**Адзначце правільнае сцвярджэнне:**

Сказ – гэта…

А) сінтаксічная адзінка, якая складаецца з двух ці больш самастойных слоў, аб’яднаных граматычна і сэнсава;

Б) асноўная сінтаксічная адзінка, якая служыць сродкам фарміравання, выражэння і паведамлення думкі;

В) асноўная намінатыўная адзінка.

***2. Адзначце тыя прыклады, якія з’яўляюцца сказамі:***

А) настала лета;

Б) на галінках дрэў;

В) грыміць трактар;

Г) кніга прачытана;

Д) полымя пажару.

***3. Адзначце неразвітыя простыя сказы:***

А) Вечарэе.

Б) Кружыцца снег.

В) Паблекла ад Месяца Вялікая Мядзведзіца.

Г) Аж да раніцы прастаяў Мірон на двары.

***4. Адзначце пытальныя сказы:***

А) Колькі сонца над роднай зямлёю //

Б) Дзень добры, маці //

В) Не пазналі //

Г) Хто там песню жніўную пяе //

Д) Як хораша ў гэты час выглядае прырода //

***5. Адзначце пабуджальныя сказы:***

А) Жаўранкі спяваюць.

Б) Давайце паслухаем музычную перадачу.

В) Жанчына паставіла кубак з малаком.

Г) Схадзіў бы ты на агарод.

Д) Да ад’езду ўнука заставалася два дні.

***6. Адзначце двухсастаўныя сказы:***

А) Чыста стала ў лесе.

Б) Дзяўчына таропка гнала да рэчкі сваё крыклівае птаства.

В) Апошнія дні жніўня.

Г) Быць дажджу.

7. ***Адзначце, якім членам сказа з’яўляецца выдзеленае слова:***

Лена ўспамінала бурлівае жыццё ***ў школе***.

А) дзейнікам;

Б) дапаўненнем;

В) азначэннем;

Г) акалічнасцю.

***8. Адзначце сказы з адваротным парадкам слоў:***

А) Ноч марудна цягнецца.

Б) Шуміць зямля калоссем залатым.

В) Скрозь фіранкі прабівалася сонечнае святло.

Г) Дзень вельмі сонечны.

***9. Адзначце простыя няпоўныя сказы:***

А) Над галавой сіняе неба.

Б) На паляне дубок, на дубочку лісток.

В) У Аляксея радасна было на душы.

Г) Вакол хаты прыгожая агароджа.

***10. Адзначце простыя сказы:***

А) Твар гарэў дыханне сцінала.

Б) Стары так кіпеў што Яўхім не стаў спрачацца.

В) Сляпы ад злосці ехаў Глушак мястэчкам.

Г) Спіць стаміўшыся вецер ля імшарнай крыніцы.

ТАБЛІЦА АДКАЗАЎ

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| № задання | 1 | 2 | 3 | 4 | 5 | 6 | 7 | 8 | 9 | 10 |
| адказ |  |  |  |  |  |  |  |  |  |  |

**ТЭСТ СКАЗ**

**ВАРЫЯНТ 2**

**Адзначце правільнае сцвярджэнне:**

А) Сказ – асноўная намінатыўная адзінка;

Б) Сказ – асноўная сінтаксічная адзінка, якая служыць сродкам фарміравання, выражэння і паведамлення думкі;

В) Сказ – сінтаксічная адзінка, якая складаецца з двух ці больш самастойных слоў, аб’яднаных граматычна і сэнсава.

***2. Адзначце тыя прыклады, якія з’яўляюцца сказамі:***

А)наведаць бібліятэку;

Б) восень дажджлівая;

В) вясновымі днямі;

Г) мокрая ад расы;

Д) работа закончана.

***3. Адзначце неразвітыя простыя сказы:***

А) Перастрэлка пачала сціхаць.

Б) Набліжаецца навальніца.

В) Падмарозіла.

Г) На сваім вяку Аніс вырасціў нямала лесу.

***4. Адзначце пытальныя сказы:***

А) Слава рупным рукам чалавека //

Б) Адкуль жа сам будзеце //

В) Колькі эмоцый можа выклікаць любое падарожжа на раку //

Г) Чаму вы сумная бываеце такая //

Д) Аленка дастала сшытак са сваімі малюнкамі //

***5. Адзначце пабуджальныя сказы:***

А) Давайце паслухаем музычную перадачу.

Б) Садзіце лясы ва ўсе гадавіны, прыгоды, часы!

В) Схадзіў бы ты на агарод.

Г) Колькі ў парку дзіцячым шчаслівых усмеўак!

Д) Квітней ты, беларуская зямля!

***6. Адзначце двухсастаўныя сказы:***

А) Рабочыя на заводзе вырабляюць новыя машыны.

Б) У калгасе ўбіраюць багаты ўраджай.

В) Са мною вітаюцца заўсёды ветліва.

Г) У школу шэфы прывезлі такарныя станкі.

7. ***Адзначце, якім членам сказа з’яўляецца выдзеленае слова:***

Неўзабаве дзядзька Антось даў каманду адпачыць.

А) азначэннем;

Б) выказнікам;

В) акалічнасцю;

Г) дзейнікам;

Д) дапаўненнем.

***8. Адзначце сказы з адваротным парадкам слоў:***

А) Над лесам дзікія гусі праляцелі нізка.

Б) Цёплая восень прыйшла ў сады і паркі.

В) Валодзька зайшоў у хату, сеў за стол, задумаўся.

Г) Пачыналася раніца марудна, запознена.

***9. Адзначце простыя няпоўныя сказы:***

А) Раны гояцца часа а дружбаю гора.

Б) Рыхтуй улетку сані а зімою калёсы.

В) Толя любіў вудзіць рыбу а Міхась збіраць ягады.

Г) Аднойчы мы пайшлі збіраць яловыя шышкі.

***10. Адзначце простыя сказы:***

А) Панура гудзела асенняя ноч і вецер халодны ляцеў над Бярозай.

Б) Дарог у свеце вельмі многа а ты між іх сваю знайдзі.

В) Распрогшы коней і прывязаўшы іх між слівак і вішань Хомчык зайшоў уу хату.

Г) У шыбы забарабанілі кроплі дажджу і зліваючыся паплылі ўніз ручайкамі.

ТАБЛІЦА АДКАЗАЎ

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| № задання | 1 | 2 | 3 | 4 | 5 | 6 | 7 | 8 | 9 | 10 |
| адказ |  |  |  |  |  |  |  |  |  |  |

**СКАЗ**

**ВАРЫЯНТ 1**

ТАБЛІЦА АДКАЗАЎ

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| № задання | 1 | 2 | 3 | 4 | 5 | 6 | 7 | 8 | 9 | 10 |
| адказ | б | а,в,г | а,б | в,г | б,г | б | г | б,в | б,г | в,г |

**ВАРЫЯНТ 2**

ТАБЛІЦА АДКАЗАЎ

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| № задання | 1 | 2 | 3 | 4 | 5 | 6 | 7 | 8 | 9 | 10 |
| адказ | б | б,д | а,б,в | б,г | а,б,в,д | а,г | а | г | а,в | в,г |

**7. Вынікі ўрока, выстаўленне адзнак**

**8.Рэфлексія**

Тэма ўрока цікавая тым,что...

Я добра засвоіў,што...

Мне трэба папрацаваць над...

9.Дамашняе заданне, каментарый.

параграф 10,практыкаванне 92

Спіс літаратуры

1. Валочка Г.М. Асноўныя характарыстыкі сучаснага ўрока беларускай мовы / Г.М. Валочка // Беларуская мова і літаратура. – 2012.- №12. –С 12

2. Віслабокава Н.С. Урок беларускай мовы на сучасным этапе / Н.С. Віслабокава // Беларуская мова і літаратура.- 2012.-№12.- С.10

3. Запрудскі Н.І.Сучасныя адукацыйныя тэхналогіі / Н.І.Запрудскі.-Мінск:Сэр-Віт.-2010

4.Запрудскі, М. І. Сучасныя школьныя тэхналогіі / М.І. Запрудскі. - Мінск- 2004

5. Кашлев, С.С. Активные методы обучения в деятельности педагога / С. С. Кашлев. - Народная асвета. – 2002. -№4

6.  Кашлев, С. С. Интерактивные методы обучения / С.С. Кашлев. – Минск: ТетраСистемс, 2011

7. Протчанка, В.У. Актуальныя праблемы тэорыі і практыкі навучання беларускай мове / В.У. Протчанка. – Мінск, 2001

8.  Творчая лабараторыя настаўніка беларускай мовы і літаратуры: абагульненне перспектыўнага педагагічнага вопыту /склад. Н.П. Дзёміна, Т.П. Гуліцкая, Р. П. Ільіна; ДУА “Мінскі абласны інстытут развіцця адукацыі”. – Мінск: Мінск. абл. ІРА, 2014

9.edu.gov.by/main